b'\n_START_ARTICLE_\nAdavere lade\n_START_PARAGRAPH_\nAdavere lade (Adavere aleviku j\xc3\xa4rgi J\xc3\xb5geva maakonnas) on siluri ladestu Llandovery ladestiku noorim kronostratigraafiline \xc3\xbcksus (lade) Eestis. Adavere lademe all lamab Raikk\xc3\xbcla lade ja temal lasub Jaani lade._NEWLINE_Ladet hakkas esimesena eristama W. Twenhofel aastal 1916. Lademe stratot\xc3\xbc\xc3\xbcbiks valis ta paljandi Adavere paemurrus, neostratot\xc3\xbc\xc3\xbcp asub aga P\xc3\xa4ri karj\xc3\xa4\xc3\xa4ris. Adavere aleviku j\xc3\xa4rgi on lade ka oma nime saanud. T\xc3\xa4iendavaks stratot\xc3\xbc\xc3\xbcbiks on Kirikuk\xc3\xbcla puurauk. \xc3\x9cleilmses standardis vastab sellele Telychi lade._NEWLINE_Lademe vanus on 436,7...428,2 miljonit aastat. Litostratigraafiliselt vastavad sellele J\xc5\xabrmala kihistu, milles on eristatud D\xc4\x93gole ja Irlava kihid, ning Rumba ja Velise kihistu._NEWLINE_Lademe kivimite avamusala kulgeb 10-15 kilomeetri laiuse ribana L\xc3\xb5una-Hiiumaalt \xc3\xbcle Matsalu lahe T\xc3\xbcri suunas, p\xc3\xb6\xc3\xb6rdub siis j\xc3\xa4rsult edelasse ja mattub Navesti j\xc3\xb5e joonel Devoni setete alla. Sealt edasi esinevad lademe kivimid kuni T\xc3\xbcri-Viljandi-Karksi-Nuia jooneni._NEWLINE_Valdavad kivimid Kesk-Eestis on mergel, domeriit ja detriitlubjakivi. L\xc3\xb5una-Eestis valdavad mergel, savi ja domeriit. Lademe paksus on 10-52 meetrit.'